b'\n_START_ARTICLE_\nUsta\xc5\xa1ki sto\xc5\xbeer za Bosansku Hrvatsku\n_START_PARAGRAPH_\nUsta\xc5\xa1ki sto\xc5\xbeer za Bosansku Hrvatsku bila je regionalna upravno-politi\xc4\x8dko-policijska ustanova u NDH. Sjedi\xc5\xa1te joj je bilo u Banjoj Luci. \xc4\x8celna osoba bio je sto\xc5\xbeernik. Osnovana je skupa s Povjereni\xc5\xa1tvom za biv\xc5\xa1u Vrbasku banovinu 16./17. travnja 1941. godine.\n_START_SECTION_\nPovijest\n_START_PARAGRAPH_\nOsnovan je kad je u Banju Luku do\xc5\xa1ao Viktor Guti\xc4\x87. U Usta\xc5\xa1kom sto\xc5\xbeeru bila je usredoto\xc4\x8dena sva vlast koja se odnosila na politi\xc4\x8dka i usta\xc5\xa1ka pitanja, n.pr. pitanja u svezi za Ustav "Usta\xc5\xa1e - Hrvatskog oslobodila\xc4\x8dkog pokreta". Upravna jezgra sto\xc5\xbeera bio je osobni kabinet sto\xc5\xbeernika. Unutar Sto\xc5\xbeera djelovalo je nekoliko odjela. Najva\xc5\xbenije odluke donosile su se u osobnom kabinetu sto\xc5\xbeernika. Sto\xc5\xbeer je osnovan kao prijelazno tijelo za uklanjanje Vrbaske banovine i preno\xc5\xa1enje upravnog djelovanja na Veliku \xc5\xbeupu Sanu i Luku, u koju su u\xc5\xa1li kotari Banja Luka, Prijedor, Klju\xc4\x8d, Kotori\xc5\xa1\xc4\x87e i Sanski Most te ispostave Kozarac i Lu\xc5\xa1ci Palanka. Usta\xc5\xa1ki sto\xc5\xbeer i Povjereni\xc5\xa1tvo su brzo promijenile ime u Usta\xc5\xa1ki sto\xc5\xbeer i povjereni\xc5\xa1tvo (jedno vrijeme: povjerenik) za biv\xc5\xa1u Vrbasku banovinu te Usta\xc5\xa1ki sto\xc5\xbeer i likvidatura (jedno vrijeme: likvidator) za biv\xc5\xa1u Vrbasku banovinu. Upravni ostatci Vrbaske banovine likvidirani su 1942. godine: u sije\xc4\x8dnju Veterinarski i \xc5\xa0umski odsjek, u sastavu Poljoprivrednog odjeljenja, a svibnja mjeseca Tehni\xc4\x89ko odjeljenje. Za potrebe ovog Guti\xc4\x87evog Sto\xc5\xbeera osnovan je list Hrvatska Krajina \xc4\x8diji je prvi broj iza\xc5\xa1ao 20. travnja 1941. godine.'